《阊阖行赠朱大理》
明代·皇甫汸

少年为儒不习吏，天子试政谒廷尉。耳剽刑书非所堪，手持法律了莫谓。

是时朱博材过人，平反轻重称绝伦。谳常八九中意指，谈每一二相开陈。

冉冉府中趋独久，迢迢忽拜遐邦守。万里驱车仗此身，一朝投劾遭多口。

世事升沉安可知，人生聚散更难期。海内萍踪各飘转，天涯柳色几相思。

我本与君同里闬，十年不寄云中翰。阊阖门前会面时，把臂道故两增叹。

自言彭泽早归来，却笑平原尚羁宦。看君遗世有高情，失路何曾气不平。

薄暮乘舟入湖去，似闻抚缶作秦声。

作者简介：（1497—1582）明苏州长洲人，字子循，号百泉。皇甫录第三子。嘉靖八年进士，授工部主事，官至云南佥事，以计典论黜。好声色狎游。工诗，尤精书法。有《百泉子绪论》、《解颐新语》、《皇甫司勋集》。